CRIZA DIN FARMACII: E-mailuri care demonstrează cum marii distribuitori livrează, în mod intenționat, mai puține medicamente, exact din cele necesare pacienților! Ca să le livreze în proporție de 30% ceea ce cer oamenii, Farmexpert obligă farmaciile să ia 70% dintre medicamentele scumpe sau care se vând greu. Într-un raport oficial, se recunoaște că practica e generalizată!

miercuri, 22 februarie 2017, 3:38

Ziarul este în posesia mai multor mesaje între a doua companie de distribuție pharma din România și un lanț important de farmacii.

Medicamentele utile și convenabile ca preț sunt livrate doar dacă farmaciile iau dublul cantității din cele mai puțin căutate!

Aceasta este una dintre cauzele crizei de medicamente din farmacii.

Iar autoritățile știu asta!

Același lucru l-a constat Consiliul Concurenței într-un amplu raport din 2015, în care atrage atenția că ”vânzarea cu un pachet” defavorizează farmaciile și contribuie la lipsa medicamentelor.

Pe acest lanț, producătorii, distribuitorii, farmaciile și medicii își opun sau își completează interesele.

Cei păgubiți sunt pacienții, care nu găsesc ceea ce au nevoie sau sunt siliți să plătească un preț mai mare.

Cei mai afectați sunt bolnavii vulnerabili și lipsiți de mijloace.

Câteva medicamente deficitare: insulina, gen Lantus sau Humalog, Strattera, Lyrica, Fragmin.

de Mirela Neag, Răzvan Luțac și Cătălin Tolontan

Premierul Sorin Grindeanu vizitează, ieri dimineață, Ministerul Sănătății.

Apoi, împreună cu ministrul Florian Bodog, iese la declarații.

-Am discutat câteva probleme foarte importante.

-Care anume, domnule prim-ministru?

–De exemplu, lipsa medicamentelor din farmacii. Mi se pare cea mai gravă situaţie

-Ce ați făcut?

-Ministerul Sănătăţii a fost notificat în ianuarie anul trecut pe lipsa anumitor medicamente şi nu s-a luat nicio măsură.

Farmaciștii sunt primii care află nemulțumirile oamenilor

Imediat, Vlad Voiculescu reacționează și spune că ”Domnul Grindeanu întrece limita nesimțirii și a ridicolului să spună că nu am luat nicio măsură pentru lipsa medicamentelor”.

Reacția actualilor și foștilor guvernanți vine pe fondul nemulțumirii tot mai mari a farmaciștilor, care preiau reproșurile și nemulțumirea oamenilor ce le intră în prăvălii.

Ei sunt semnalul cel mai bun că ceva important se petrece la contactul dintre pacient și medicament.

”E-mailuri care arată una dintre cauzele crizei medicamentelor”

La începutul lui 2017, criza medicamentelor apare într-o gravitate sporită.

Această situație nu e una nouă și, într-un fel sau altul, toate guvernele din ultimii cinci ani au încercat să o rezolve.

N-au reușit, deși uneori situația s-a ameliorat temporar.

”Unul dintre motivele crizei se găsește în aceste e-mailuri”, spune un om din sistemul sanitar.

2,77 miliarde de euro a fost cifra de afaceri a distribuitorilor de medicamente din România în 2015, conform Forbes

El oferă ziarului corespondența dintre unul dintre lanțurile mari de farmacii și distribuitorul de medicamente Farmexpert.

Pornită ca o afacere autohtonă și primind între timp un mare investitor de afară, Farmexpert reprezintă a doua firmă ca dimensiune de pe piața românească.

Corespondența este una proaspătă.

De trei săptămâni.

”Puteți arăta publicului una dintre cauzele pentru care nu ajung medicamentele!”, spune omul.

Chiar dacă este un schimb de e-mailuri comerciale secrete între două companii private, Gazeta a decis să-l publice pentru că dezvăluirea răspunde interesului public.

”Te rog să onorezi necesarul”

Marți, 31 ianuarie 2017, la ora 13:08, un lanț de farmacii cere de la distribuitorul Farmexpert:

”Bună Sorina,

Te rog să ne onorezi necesarul de mai jos.

Arimidex 1 mg – 3, Atacand 16MG – 50, Atacand 8MG – 50, Betalok Zok – 480…”.

Și lista de medicamente cerute de către farmacie continuă.

Sunt zeci de mărci, de la diverși producători pharma, toate distribuite de Farmexpert.

”Conform politicii FXP, Farmacia trebuie să achiziționeze…”

Răspunsul angajatului de la Farmexpert vine imediat, pe e-mail, la ora 13:14.

”Aceste produse se vor factura mâine. În acest moment pentru a duce procentul de deficitare la 30% conform politicii FXP, Farmacia trebuie să achiziţioneze de 200.000 RON”.

Sursa explică: ”Medicamentele deficitare sunt cele pe care pacienții le cer în mod prioritar în farmacii. Medicamentele de care au cea mai mare nevoie, care sunt mai ieftine, mai căutate”.

”Lanțurile de distribuție condiționează farmaciile. Ca să le dea 30% medicamente deficitare, le bagă pe gât și 70% medicamente, vitamine, suplimente alimentare și altele care se vând mai puțin. Farmaciile nu au însă atâția bani și așa iau mai puțin și din medicamentele căutate. E o pârghie prin care apare criza de medicamente” Sursă a Gazetei, interpretând e-mailurile

Politica ”medicamentelor deficitare” este binecunoscută de către autorități

Acesta nu e un e-mail rătăcit.

Potrivit documentelor statului român, asistăm la un fenomen.

Într-un raport de 500 de pagini al Consiliului Concurenței din 2015, consultat de Gazeta Sporturilor, apare exact termenul din e-mail, ”medicamente deficitare”, termen care ar fi aplicat de ”majoritatea distribuitorilor”!

”Una dintre problemele semnalate de farmacii”, scrie Consiliul Concurenței în raportul său oficial, ”este că, în cazul majorității distribuitorilor, livrarea medicamentelor ”deficitare” este condiționată de achiziționarea unui volum mult mai mare de medicamente pe care farmacia nu le dorește și nu le-ar comanda dacă nu ar fi nevoită”.

Această practică nu este singura în defavoarea clientului final, bolnavul în cazul medicamentelor.

Numai una din 5 farmacii spune omului că există un medicament mai ieftin!

Doar 23% dintre farmacii prezintă pacientului alternativele mai ieftine, au recunoscut ele în investigația făcută de Consiliul Concurenței

Conform aceluiași raport, care investighează diverse aspecte ale pieței, pacientul este lezat în foarte multe feluri.

Condiționate să cumpere, la pachet, produse ieftine și scumpe, farmaciile încearcă să le vândă oamenilor și pe cele scumpe.

Numai una din cinci farmacii indică bolnavului că există și un medicament mai ieftin decât cel cu care vine pe rețetă.

Asta recunosc chiar farmaciile. Că nu lucrează în folosul clienților decît într-o mică proporție.

Și, deși în România, pe rețetă ar trebui să se prescrie doar substanța activă, nu medicamentul sau farmacia, Consiliul Concurenței a descoperit un lucru comun, pe care oamenii îl cunosc.

Documentul consemnează că ”aproape jumătate dintre farmacii au afirmat că pacientul primește din partea medicului prescriptor carduri care beneficiază de reducere doar într-o anumită farmacie, pacientul fiind astfel direcționat în alegerea farmaciei”.

46% dintre farmacii au recunoscut că medicul își direcționează pacientul către o anume farmacie

O singură farmacie din Iași a vândut de două ori mai mult decât restul de 385!

Rezultatul direcționării?

Farmaciile favorizate prosperă, iar celelalte suferă.

În județul Iași, de pildă, o singură farmacie din totalul de 386 a decontat 69% dintre medicamentele pentru cancer decontate prin Programul Național de Oncologie!

Raportul vine cu exemple similare din mai multe județe.

Farmaciile neprivilegiate nu-și mai permit să cumpere 70% medicamente ”nondeficitare” și 30% medicamente ”deficitare”.

„În anii trecuți, o dădeai cumva la capăt. Te bălăcăreai cu distribuitorii, te certai, dar ajungeai cumva la capăt, măcar la un 50%-50%. Acum ți se bate obrazul și ți se condiționează pe 70%-30%, iar oamenii rămân fără medicamente și dau vina pe noi, pe farmacii”.

Toți se descurcă, pacientul suferă

Așa cum reiese din investigație, criza este întreținută, voluntar sau involuntar, de toți participanții de pe piață: producători pharma, distribuitori, farmacii, medici.

Consiliul Concurenței sesizează ”poziția dominantă a producătorului”.

Un lucru e cert în perpetuarea sa: afectat este pacientul.

Iar cel mai profund este lovit pacientul vulnerabil, care are stringentă nevoie de un medicament și care nu deține mijloace financiare.

”Consiliul Concurenței recomandă distribuitorilor stoparea practicii de vânzare a medicamentelor sub formă de pachete și onorarea comenzilor farmaciilor așa cum sunt acestea realizate” Raportul CC din 2015

”Accesul la medicamente să rămână transparent și nediscriminatoriu”

Prin e-mail, există dovada concretă a practicii.

Prin raport, există confirmarea că asistăm la un fenomen.

Ce se poate face?

Toate aceste practici comerciale sunt în afara sau la limita legii.

Oricum, ele sunt, așa cum susține și Consiliul Concurenței, împotriva sensului industriei farmaceutice, acela de a se asigura că ”accesul la medicamente trebuie să rămână transparent, nediscriminatoriu și eficient”.

În Legea Sănătății din România se precizează clar că toate companiile de pe lanț, indiferent că sunt producători, distribuitori sau farmacii, au obligația ”de a face un serviciu public de aprovizionare cu prioritate a pieței naționale”.

Farmexpert, prima reacție: ”Nu asta e politica noastră”

Contactată de ziar, conducerea Farmexpert a precizat că va oferi o explicație pe larg în câteva zile.

”Ne cerem scuze, deocamdată suntem într-o acțiune, dar ne vom crea cât de curând disponibilitatea, pentru că e important să explicăm oamenilor”.



Două lucruri a comunicat oficial până în acest moment directorul general al Farmexpert, Iulian Trandafir: